คุมสฺ - วิกิพีเดีย

# คุมสฺ

### จากวิกิพีเดีย สารานุกรมเสรี

คุมสฺ เป็นหนึ่งในภาระหน้าที่ของมุสลิม คุมสฺ ในภาษาอาหรับแปลว่า 1/5 การจ่ายคุมสฺ หมายถึงการหักจ่าย 1/5 จากรายได้สุทธิในรอบหนึ่งปีให้แก่ ฮากิม ชัรอีย์ (ผู้ปกครองอิสลาม) การจ่ายคุมสฺเป็นวาญิบเหมือนกับนมาซและศีลอด และเป็นวาญิบสำหรับทุกคนที่บรรลุภาวะตามศาสนบัญญัติ มีสติสัมปชัญญะและมีทรัพย์สินหนึ่งในเจ็ดประเภทดังต่อไปนี้

1. รายได้จากกการทำมาหากิน เมื่อใดก็ตามที่ได้รับผลประโยชน์จากการทำมาหากิน เช่น ธุรกิจ อุตสาหกรรม หรือแม้แต่รายได้จากการรับจ้างทำนมาซ หรือถือศีลอดให้กับคนตาย ถ้าหักรายจ่ายในรอบหนึ่งปี แล้วยังมีรายได้เหลืออยู่ซึ่งเป็นรายได้สุทธิ จำเป็นต้องจ่ายคุมสฺ

2. รายได้จากเหมืองแร่ธาตุต่าง ๆ เช่น ทองคำ เงิน ตะกั่ว ทองแดง เหล็ก น้ำ ถ่านหิน เทอร์คอยส์ โมรา สารส้ม เกลือ ฯลฯ ที่ถึงขั้นกำหนดที่ต้องจ่ายคุมสฺ

3. ขุมทรัพย์ของมีค่าที่พบเจอใต้พื้นดิน ในต้นไม้ ภูเขา หรือใต้กำแพง

ข้อกำหนดที่ต้องจ่ายคุมสของขุมทรัพย์ขึ้นอยู่กับสถานที่ที่พบ

- ถ้าพบในที่ของตน ถือว่าเป็นของตนและต้องจ่ายคุมสฺ

- ถ้าพบเจอในที่ที่ไม่มีเจ้าของ เช่น ตามท้องทุ่ง ภูเขา ถือว่าเป็นของตนต้องจ่ายคุมสฺ

- ถ้าพบเจอในที่ของคนอื่น (หรือที่ที่มีเจ้าของ) ถือว่าเป็นของเจ้าของที่

- ถ้าพบเจอในที่ที่ซื้อมาจากคนอื่น ถ้ารู้ว่าไม่ใช่ของเจ้าของเดิมถือว่าเป็นของตนต้องจ่ายคุมสฺ ถ้าสงสัยว่าอาจจะเป็นของคนหนึ่งคนใด จำเป็นต้องประกาศให้รับรู้ และหลังจากนั้นรู้ว่าไม่ใช่ของพวกเขา ให้แจ้งให้เจ้าของเดิมได้รับรู้ และถ้ารู้ว่าไม่ใช่ของใครเลย ถือว่าของนั้นเป็นของตนจำต้องจ่ายคุมส

4. สินสงคราม

5. สินที่นำขึ้นมาจากทะเล มหาสมุทร

6. ทรัพย์สินฮะลาลที่ผสมปนกับทรัพย์สินฮะรอม ในกรณีที่ทรัพย์ของเราได้ผสมปนกับทรัพย์ของคนอื่น ซึ่งอาจจะมีลักษณะดังนี้คือ

ในกรณีที่รู้จักเจ้าของ

- รู้จำนวนทรัพย์ที่ผสมอยู่ จำเป็นต้องแยกส่วนนั้นคือเจ้าของ

- ไม่รู้จำนวนทรัพย์ที่ผสมอยู่ จำเป็นที่ฝ่ายใดฝ่ายหนึ่งต้องอภัยให้แก่กัน

ในกรณีที่ไม่รู้จักเจ้าของ

- รู้จำนวนทรัพย์ที่ผสมอยู่ จำเป็นต้องเนียตแทนเจ้าของ แล้วเอาทรัพย์ส่วนนั้นจ่ายเป็นศอดะเกาะหฺไป แต่เป็นอิหติยาฎวาญิบให้ขออนุญาต ฮากิม ชัรอีย์ ก่อน

- ไม่รู้จำนวนทรัพย์ที่ผสมอยู่ จำเป็นต้องจ่ายคุมสฺทั้งหมด ส่วนที่เหลือจึงจะถือว่าฮะลาลได้

7. ที่ดินที่กาฟิรอาศัยอยู่ในประเทศอิสลาม โดยที่เขาได้ซื้อที่ดินนั้นจากมุสลิม

ผู้ที่ไม่มีรายได้ไม่ต้องจ่ายคุมสฺ เรื่องของคุมสฺจึงมาหลังการเลี้ยงดูครอบครัว ซึ่งเมื่อครบปีต้องทำการคำรวณรายได้ หากไม่มีเหลือหรือไม่เพิ่มขึ้นมา ในกรณีนี้ไม่เป็นวาญิบต้องจ่ายคุมสฺ แต่ถ้าเหลือจำเป็นต้องจ่าย 1/5 ส่วนที่เหลืออีก 4/5 เป็นของตน

คำว่า รายจ่ายประจำปี หมายถึง ปัจจัยทั้งหลายที่ตนและครอบครัวต้องการในการดำเนินชีวิต ดังตัวอย่างต่อไปนี้

1. อาหาร ยา เครื่องนุ่งห่ม ที่อยู่อาศัย

2. เครื่องเรือน เช่น ภาชนะต่าง ๆ เฟอร์นิเจอร์ ฯลฯ

3. ยานพาหนะ

4. ค่าใช้จ่ายในการต้อนรับแขกผู้มาเยือน

5. ค่าใช้จ่ายที่เตรียมไว้เพื่อการสมรสของตน

6. ตำราเรียนต่าง ๆ ที่นักวิชาการต้องการ โดยไม่จำกัด

7. ค่าใช้จ่ายที่จัดเตรียมไว้เพื่อเดินทางไปซิยาเราะหฺสถานที่ศักดิ์สิทธิ์ต่าง ๆ

8. รางวัลหรือของขวัญที่จะมอบให้กับผู้อื่น ไม่ว่าในโอกาสใดก็ตาม

กำหนดปีของคุมสฺ

การคำนวณปีของการจ่ายคุมสฺให้เริ่มตั้งแต่ต้นปี (วันแรก) และเมื่อวันสุดท้ายสิ้นสุดลงถือว่าครบ ๑ ปีบริบูรณ์ตามปีของสุริยะคติ ดังนั้น การนับวันแรกของปีสำหรับคนทุกสาขาอาชีพย่อมมีความแตกต่างกัน อาทิเช่น

เกษตรกร เริ่มตั้งแต่การได้รับผลผลิตครั้งแรก

พนักงาน เริ่มตั้งแต่รับเงินเดือน ๆ แรกเป็นต้นไป

ผู้ใช้แรงงาน เริ่มตั้งแต่รับค่าแรงงวดแรกเป็นต้นไป

เจ้าของกิจการ เริ่มตั้งแต่ทำการค้า

รายได้ดังต่อไปนี้ไม่ต้องจ่ายคุมสฺ

1. มรดกที่ได้รับจากผู้ตาย แต่หากรู้ว่าผู้ตายยังไม่ได้จ่ายคุมสฺ จำเป็นต้องจ่ายก่อนที่จะนำเงินไปใช้

2. สิ่งต่าง ๆ ที่ผู้อื่นได้ยกให้ เช่น สิ่งของที่พ่อแม่ให้ หรือของที่สามีให้แก่ภรรยา

3. รางวัลและของขวัญต่าง ๆ ที่ได้รับมา

4. สินสอดของสตรี

5. สิ่งของที่ได้รับมาในนามของคุมสฺ ซะกาตหรือเศาะดะเกาะหฺ (ทาน)

6. ของขวัญที่ได้รับในวันอีดต่าง ๆ

ผลพวงของการไม่จ่ายคุมสฺ

1. ถ้าหากทรัพย์ส่วนใดยังไม่ได้จ่ายคุมสฺ ถือว่าไม่มีสิทธิใช้จ่ายทรัพย์สินส่วนนั้น หมายถึง อาหารต่าง ๆ ที่ต้องจ่ายคุมสฺก่อนไม่สามารถกินได้ หรือเงินที่ยังไม่ได้หักเพื่อจ่ายคุมสฺไม่สามารถนำไปใช้จ่ายใด ๆ ทั้งสิ้น

2. กรณีที่นำเงินที่ยังไม่ได้จ่ายคุมสฺไปทำการค้า โดยปราศจากคำอนุญาตจากฮากิม ชัรอีย์ 1/5 ของการค้านั้นเป็นโมฆะ ไม่ถูกต้องตามหลักศาสนา

3. ถ้านำเงินที่ยังไม่ได้จ่ายคุมสฺไปซื้อบ้าน และทำนมาซในบ้านนั้น นมาซนั้นเป็นโมฆะ

4. ถ้านำสิ่งของทียังไม่ได้จ่ายคุมสฺไปให้คนอื่น ถือว่า 1/5 ส่วนจากของนั้นไม่ใช่ของเขา

ได้รับอนุญาตจาก [สยามิคดอทคอม http://www.siamic.com/encyclopedia/khums.htm]

ดึงข้อมูลจาก "http://th.wikipedia.org../../../%E0%B8%84/%E0%B8%B8/%E0%B8%A1/%E0%B8%84%E0%B8%B8%E0%B8%A1%E0%B8%AA%E0%B8%BA.html".

หมวดหมู่: ศาสนาอิสลาม

##### Views

- บทความ
- อภิปราย
- รุ่นปัจจุบัน

##### ค้นหา